Leta 2014 so vrh Cerro Armazones v osrčju puščave Atakama v Čilu
odstranili — na precej dramatičen način.
Rezultat je bil raven plato, ki predstavlja osnovno stopnjo doslej najbolj ambicioznega projekta ESO
— izgradnjo evropskega Ekstremno velikega teleskopa ali na kratko E-ELT.
ESO je prejel največje naročilo za astronomijo z Zemlje
— zgraditi kupolo E-ELTja in strukturo teleskopa.
Torej je to pravi čas, da si ogledamo kako bo zgledal E-ELT.
To je ESOcast!
Vrhunska znanost in življenje v zakulisju ESO,
Evropskega južnega observatorija.
Nedaleč od ESO-jevega observatorija Paranal bo na Cerro Armazones domoval E-ELT,
ki spada v naslednjo generacijo ogromnih teleskopov.
39 metrsko glavno zrcalo in skoraj 80 metrov visoka zaščitna kupola
bosta ta projekt naredila za enega največjih doslej izvedenih astronomskih projektov
— resnično ekstremno velik teleskop!
E-ELT je, kot velja za vse večje astronomske teleskope, zrcalni teleskop
— zrcala so ključnega pomena za njegovo delovanje, in v tem primeru jih je skupno pet.
Z odbijanjem svetlobe od enega do drugega zrcala
je možno narediti relativno kompakten teleskop.
Brez te serije zrcal, ki odbijajo svetlobne žarke, bi bil teleskop še večji!
Zrcala se lahko tudi prilagodi, da se pridobi čimboljši posnetek.
Glavno zrcalo je segmentirano in sestavljeno iz 798 posamičnih elementov,
ki skupaj sestavljajo zrcalno površino, ki meri 39 metrov.
Šibka svetloba oddaljenih objektov se odbija od glavnega zrcala na preostala štiri zrcala,
in na koncu doseže gorišče teleskopa, kjer bodo postavljeni izpopolnjeni znanstveni instrumenti.
Zrcalo M4 je prav posebno.
Gre za zelo tanko, prožno zrcalo, ki leži v osrčju E-ELTjeve adaptivne optike.
Sistem adaptivne optike z majhnimi popravki in veliko natančnostjo napenja in upogiba zrcalo,
da uravnovesi učinek Zemljine atmosfere, zaradi katere bi bila slika motna.
To bo omogočilo E-ELT-ju izdelavo slik nebesnih teles,
ki bodo približno 15-krat ostrejše, kot tiste ki jih zajema vesoljski teleskop Hubble.
E-ELT bo opremljen z zbirko vrhunskih znanstvenih instrumentov,
kot se spodobi za najmočnejši teleskop na svetu.
V teku je delo za oblikovanje teh naprav,
ki bodo pomagale izkoristiti ogromno opazovalno moč teleskopa.
Sredi tega veličastnega inženiringa
pa ne smemo pozabiti, da gre pri tem za znanost.
Kot največji in najbolj izpopolnjen teleskop, ki bo kdajkoli zgrajen,
nas bo E-ELT vodil v novo obdobje opazovalne astronomije.
Njegovo ogromno primarno zrcalo bo naredilo dve stvari,
ki ločujejo E-ELT od sedanje generacije velikih teleskopov.
Prvič, zbral bo okrog 15-krat več svetlobe kot katerikoli drug danes obratujoči optični teleskop,
kar bo znanstvenikom omogočilo opazovanje veliko šibkejših objektov, kot jih lahko sedaj.
In drugič, ko bo povezan s sistemom adaptivne optike,
bo posnel slike, ki bodo veliko ostrejše in z več detajli od teh, ki so sedaj na voljo.
To bo astronomom omogočilo študij planetov okrog drugih zvezd z natačnostjo brez primere.
Spoznali bomo kako nastanejo in katere so razmere na njihovem površju.
Mogoče bomo celo našli planet podoben Zemlji
in celo dokaze o neke vrste obliki življenja na drugem svetu.
In oddaljeno vesolje se bo pokazalo na načine, ki prej niso bili mogoči.
E-ELT bo iskal odgovore na pomembna vprašanja o tem, kako je nastalo vesolje, kot ga vidimo
in kaj bo v prihodnosti.
Omogočil nam bo študij razvoja galaksij od začetnih trenutkov
in nam bo razkril veliko več o najbolj silovitih dogodkih v naravi,
ko črne luknje v središčih galaksij požirajo snov in postanejo aktivna galaktična jedra.
ESO ima dolgo in ponosno zgodovino premikanja mej astronomije
— tako v inženiringu kot v znanosti.
E-ELT je naslednji korak v ESO-jevem izjemnem prizadevanju
— dejansko v prizadevanju človeštva — da bi razvozlal skrivnosti vesolja.
To je velik korak, zagotovo pa ne bo zadnji.
Prepis ESO; prevod Dunja Fabjan (Portal v vesolje).